
I. MEGBÍZÓ 
Megbízó: 		MNB-Ingatlan Korlátolt Felelősségű Társaság
Székhely:                           1054 Budapest, Szabadság tér 9.
Adószám:                          25569751-2-41


II. FELADAT
A szakértő feladatai az alábbiak:
A szakértő az előzetes ismeretanyag – elektronikus formában részére megküldött fényképek és műtárgylista –, valamint a helyszíni szemle alapján nyilatkozzon arra vonatkozóan, hogy a szakvélemény készítésének időpontjában az öt különböző darab Gáyor Tibor (1929-) építész, festőművész által készített, a kulturális javak körébe sorolható egyedi képzőművészeti alkotások (festmények) becsült forgalmi értéke mekkora. 

III. A SZAKÉRTŐI VIZSGÁLAT MÓDSZEREI, ÁLTALÁNOS MEGÁLLAPÍTÁSOK
A szerzőiségre vonatkozó adat, hogy a Vintage Galéria az alkotásokat a művésztől vásárolta meg, így azokat az alkotó hiteles műveiként értékelem. A Galéria a művekhez eredetiségigazoló dokumentumot ad – igény esetén – Megbízó részére. 
[image: A képen szöveg látható

Automatikusan generált leírás][image: ]Az alkotások mindegyike jelzett. A művek jelzetét a helyszíni szemlén vizsgáltam. Az öt tételből álló Gáyor Tibor alkotások egyenkénti műelemzését, művészettörténeti feldolgozását a Megbízó feladatban nem határozta meg, így ez a szakvéleményben nem valósul meg. Az alkotások tételes bemutatását, a művekhez tartozó releváns adatokat egyenként a tárgyleírásban közlöm.
















A szakvéleményben szereplő becsértéket a nemzetközi és hazai szakértői gyakorlatnak megfelelő alsó és felső becsérték meghatározásával adom meg. A becsérték nem azonos a művek eladási vagy vételárával. A szakértői vélemény elkészítéséhez saját szakértői tapasztalatom mellett felhasználtam az elektronikusan és nyomtatott formában elérhető releváns művészeti adatbázisokat, a művészre és a konkrét műalkotásokra vonatkozó szakirodalmat.
A szakvéleményt és a művekhez rendelt becsült forgalmi értékeket elsősorban személyes műkereskedelmi szakértői tapasztalatom, a rendelkezésemre bocsájtott dokumentumok, az alkotóra és a konkrét művekre vonatkozó tanulmányok és szakirodalom felhasználásával, az aktuális honi és nemzetközi műtárgypiaci trendek és a fent leírt vizsgálati szempontok alapján alakítottam ki. 
A szakértői véleményem kialakításakor a műtárgyak hazai és nemzetközi szakértői gyakorlatban elfogadott legfontosabb értékmeghatározási szempontokat/módszereket használtam:
· a műalkotások objektív és szubjektív szakértői vizsgálata a szemle során
· a műalkotások leírása, állapotának rövid ismertetése (az azonosításra alkalmas tárgylista leírása tartalmazza a művek állapotát. Abban az esetben, ha azok restaurálásra szorulnak, vagy bármilyen értékcsökkentő sérülés látható rajtuk, külön rögzíti a tárgyleírás)
· az alkotó ismertsége, elismertsége, művészettörténeti besorolása: Gáyor Tibor festőművész életrajzának és művészetének rövid ismertetésében
· a műalkotások provenienciája – a művek a művésztől kerültek a Vintage Galéria gyűjteményébe
· Gáyor Tibor alkotásainak jelenlegi és várható értéke a hazai és a nemzetközi műtárgypiaci trendek tükrében
· egyéb szakértői szempontok, megjegyzések (az alkotások gyűjteményi értékelése és az ebből fakadó értéknövelő tényezők)
· a műtárgyak védettségi státuszának vizsgálata.

IV. ELŐZMÉNY, DOKUMENTUMOK
Megbízó részemre elektronikus formában megküldte a művek fotóját és nyilvántartásában szereplő tárgyleírásokat. Szakvéleményem tárgyleírásában ezeket a dokumentumokat felhasználtam. Megbízó kérésének megfelelően a Gáyor Tibor alkotásainak értékesítésével foglalkozó Vintage Galériában az alkotásokat egyenként áttekintettem. A szemle során a festmények állapotát, jelzését, kvalitását vizsgáltam.
[bookmark: firstHeading]Az alkotó elismertsége, művészettörténeti besorolása: Gáyor Tibor (1929-) festőművész életrajzának és művészetének rövid ismertetésében
Gáyor Tibor 1951-ben a Műegyetemen szerez építész diplomát, majd 1956-ban Bécsbe emigrál, építészként dolgozik. Az 1960-as évek elejétől kezdve foglalkozik képzőművészettel, munkáiban megjelenik az építészeti gondolkodás, a kötött formák és számítások alkalmazása. Bécs és Budapest közötti ingázása révén elősegíti a magyarországi neoavantgárd nemzetközi kapcsolatrendszerének kiépülését, az 1960-as évektől kezdve a magyarországi underground művészeti színtér fontos alakjává válik. 1968-1969-ben a nyomtatott képgrafikára irányul érdeklődése, majd korai konceptuális munkái után 1972-től a sík és a tér összefüggéseit kutatja. Kidolgozza az elvet, amely alapján szisztematikusan felépített rendszereket hoz létre geometrikus alakzatokból, a sík formát különböző szögekben hajtja ki. A kép síkjának megtörésével – azaz a festővászon anyagának felvágásával és áthajtásával – létrehozott, a sík és a tér egymásba fordulásának lehetőségét felmutató rendszerét „Hajtástektonikának” nevezi el. Az egyes lépések fázisait szeriális művekben rögzíti, matematikailag leírható hajtásstruktúrákból építkező objekteket és plasztikus műveket hoz létre, amelyek a konstruktív és a konkrét művészet területéhez sorolhatóak. A1, A3 és A5 (1972) című munkáin első lépésként egy fehérre alapozott vászon téglalap nyersvászon sarkát hajtja ki, majd a további lépések során az anyag különböző bevágásával keletkező formákat és azok egymáshoz viszonyított arányait vizsgálja, az egyes fázisokat fekete fatáblákra rögzíti. Az 1980-as évek elejétől a saját maga által felállított szigorú analitikus rendszertől távolodva egyre kevésbé szabályos formákat hoz létre (Örs I, 1986), ezt a kötetlenebb, játékosabb munkamódszert az 1990-es évek elejétől készített, hajtogatott csíkokból álló munkáiban is alkalmazza (Gulács, 1993). 

FŐBB EGYÉNI KIÁLLÍTÁSOK

1964 	Galerie Nansenhaus, Wien 
1972 	Galerie Runhof, Köln
1975 	Museum Folkwang, Essen
1976 	(Maurer Dórával). István Király Múzeum, Székesfehérvár 
1986 	Museum Moderner Kunst, Wien
1993 	Maurer Dóra és Gáyor Tibor (Maurer Dórával). Szombathelyi Képtár, Szombathely
1996 	Streifenbilder (Maurer Dórával). Albrecht Dürer Gesellschaft, Kunstverein Nürnberg 
2001 	Párhuzamos életművek (Maurer Dórával). Városi Művészeti Múzeum, Győr 
2003 	Lares et Penates Paturnaliam celebrantes. Fészek Galéria, Budapest
2006 	(DE)CONSTRUCTIONES 4. Budapest Galéria, Budapest
2009 	L’arte D’invenzione, 1964–2009. Paksi Képtár, Paks
2016	Tibor Gáyor - Lares Et Penates. Carl Kostyál, London
2018	Tektonika / Tectonics. Vintage Galéria, Budapest


FŐBB CSOPORTOS KIÁLLÍTÁSOK

1964 	Europäische Gegenwartskunst. Europahaus, Wien
1972 	Aktuelle Kunst in Osteuropa. Studio DuMont, Köln
1975	 Neue ungarische Konstruktivisten. Städtisches Museum, Bonn
1977 	1. International Biennale of Drawing. Bronx Museum of Art, New York
1987	Régi és új avantgárd (1967–75). Csók Képtár, Székesfehérvár
1990	Ungarische Avantgarde. Kunstverein, Oldenburg
1994	Gáyor, Hencze, Hetey, Konok, Maurer. Vízivárosi Galéria, Budapest
1997	Vera Molnár, Marta Pan, Dóra Maurer, Tibor Gáyor. Galerien März, Mannheim–Ladenburg
2004	Bak, Gáyor, Harasztÿ, Hencze, Jovánovics, Maurer, Nádler. Műszaki Egyetem, Budapest
2005	Real and Virtual Spaces. Puskin Múzeum, Moscow
2006	1956 – Művészet emigrációban. Szentendrei Képtár, Szentendre
2009	Hommage Bauhaus 90. A22 Galéria, Budapest
2013	Beauté rationnelle. Topographie de l'art, Paris
2017	With the Eyes of Others: Hungarian Artists of the Sixties and Seventies. Elizabeth Dee Gallery, New York
Gáyor Tibor a kortárs magyar képzőművészet egyik kiemelkedő alkotója, aki az 1970-es évek elejétől rendszeres szereplője és szervezője a hazai és nemzetközi képzőművészeti kiállításoknak. 2009-ben a Paksi Képtárban rendezték meg Gáyor Tibor Széchenyi Irodalmi és Művészeti Akadémia székfoglaló kiállítását, e kiállítással összefüggésben elemezték és értékelték a művész alkotói életútját, köztük: A jelentéstágítás lehetőségei. Szempontok egy Gáyor-mű elemzéséhez; Modell és élmény. Szempontok Gáyor Tibor művészetszemléletének megközelítéséhez.
[image: 12 GT512]
 „Gáyor Tibor művészetének egyik legfontosabb szemléleti mozzanata: Gáyor magából a primer látvány élményéből indul ki, s az analitikus folyamatok után, mintegy e folyamatok konzekvenciáival gazdagodva, ide tér vissza. Az analitikus modellszerűség emellett, ezzel elválaszthatatlan egységben, mindvégig jelen van a primer látvány élménye, a jelenség konkrét és érzéki hatalma. Sajátos paradoxona ez Gáyor művészetének: ő talán az elmúlt két és fél évtized osztrák és magyar művészetének legpuritánabb, legaszkétikusabb alkotója (- a redukció vonatkozásában messze túlhalad a hozzá némiképp közel álló Hencze Tamás, Mengyán András, Megyik János szemléletén -), s mégis megőrzi a primer élmény közvetlenségét, elemi erejét, ami az analitikus rendszert a „látvány-fenomén” egyszeriségével gazdagítja. Modell és élmény a látvány jelenség-jellegében forr össze.”[footnoteRef:1] [1:  Hegyi Lóránd: Jegyzetek Gáyor Tibor művészetéhez
] 

V. MŰTÁRGYLISTA
A műtárgylista a Megbízó által átadott lista sorrendjében mutatja be a műveket. A helyszíni szemlén a műtárgyak állapotát ellenőriztem, azokat kitűnő állapotban találtam, utólagos restaurálás nem szükséges. A művek állapota mellett vizsgáltam a művek jelzetét, technikai paramétereiket.
	 
	MŰALKOTÁS
	CÍM
	TECHNIKA, MÉRET
	JELZET
	ALSÓ BECSÉRTÉK
	FELSŐ BECSÉRTÉK

	1
	[image: 24 GT473]
	Hajtás 7. GT473 – 1972.
	akril, papír
60 x 49,6 cm
	Jelezve jobbra lent: Gáyor 72
	 2 000 000 Ft
	3 000 000 Ft

	2
	[image: 23 GT472]
	Hajtás 6., GT472 – 1972.
	akril, papír
60 x 49,8 cm
	Jelezve jobbra lent: Gáyor 72
	2 000 000 Ft
	3 000 000 Ft

	3
	[image: 12 GT512]
	KR1, GT512 – 1975.
	akril, vászon, fatábla
100 x 100 x 5 cm
	Jelezve hátoldalon autográf felirattal: Gáyor
	12 000 000 Ft
	14 000 000 Ft

	4
	[image: 13 GT513]
	KR 2, GT513 – 1975.
	akril, vászon, fatábla
100 x 100 x 5 cm
	Jelezve hátoldalon autográf felirattal: T Gáyor: KR2 1975.
	12 000 000 Ft
	14 000 000 Ft

	5
	[image: 01 GT511]
	Q 4/4. GT511 – 1976.
	akril, vászon, fatábla
130 x 130 x 7 cm
	Jelezve hátoldalon autográf felirattal: Gáyor
	14 000 000 Ft
	16 000 000 Ft

	Összesen:
	 
	 
	 
	 42 000 000 Ft
	50 000 000 Ft



Gáyor Tibor alkotásai a hazai és nemzetközi műtárgypiacon
Gáyor Tibor jelentős egyedi alkotásai a hazai és nemzetközi árverési értékesítési adatbázisokban nem szerepelnek. A művész alkotásai kizárólag nemzetközi és hazai művészeti galériák kínálatában bukkan fel az elmúlt időszakban. Az árverési leütési árak sok esetben nehezen hasonlíthatóak más értékesítési csatornán elérhető értékekkel, ez különösen igaz a kortárs műtárgypiacon. Az értékek összehasonlíthatatlanságának oka, hogy más értékesítési csatornán történő eladások, a galériás vagy művészeti vásáron elért árak és a magánszemélyek közötti tranzakciók döntően nem publikusak, az ott kialakított értékek eltérhetnek az aktuális piaci trendektől. Tapasztalatom alapján a művek akár az árverésen elért leütési árak többszörös értékén is gazdát cserélhetnek. Így a felső becsült érték kialakításánál elsősorban az aktuális piaci értékesítési lehetőségek (kereslet), a nemzetközi műtárgypiacokon (vásárokon, privát értékesítésben elérhető értékekre) a magyar művészek nemzetközileg is keresett alkotásaiért kifizetett összegek, és a művészt képviselő galéria szemlén közölt értékesítési adataira lehet támaszkodni. A művek értékesítésének szempontjából vizsgálva az értéket azt tapasztaljuk, hogy az árverésen kívül értékesítésre kerülő, kiemelkedő jelentőségű főművek, a piaci trendeket legmarkánsabban képviselő korszakok, festők, gyűjtemények esetében – tapasztalatom alapján – a tulajdonosok az értékesítés során saját szubjektív értékítéletük alapján is eredményesen tudnak értékesíteni. A galériás vagy elsődleges műtárgypiacon kialkudott árak összegüknél fogva nehezen hasonlíthatók össze azonos művészek árverésen elkelt műveinek árával, hiszen a gyakorlatban a tulajdonos bármekkora összeget kérhet a birtokában lévő, nagyjelentőségű művekért.


VI. ÖSSZEGZÉS, A SZAKÉRTŐ EGYÉB MEGÁLLAPÍTÁSAI
Ha a nemzetközi műtárgypiac aktuális trendjeit vizsgáljuk, akkor látható, hogy az 1950 utáni kortárs művészek legnagyobb sztárjainak képeiért (Jackson Pollock, Barnett Newman, Clifford Still, Mark Rothko, Willem de Kooning, Gerhardt Richter, Lucien Freud, Francis Bacon) bátran fizetnek ki magánygyűjtők 50-100 millió dollár közötti összeget.   A nemzetközi műtárgypiac legkeresettebb alkotóinak egyetlen műve tehát sok esetben elérheti a magyar műkereskedelmi iparág becsült éves forgalmát. 
Gáyor Tibor alkotásainak értéke folyamatosan emelkedik, egyre többen keresik és gyűjtik alkotásait itthon és a nemzetközi műtárgypiacon. Az érték-megállapításnál alapvetően figyelembe kell vennünk azt a tényt, hogy Gáyor Tibor műveinek árait nem a hazai műtárgypiac lehetőségei szabják meg. A most megvételre felkínált műveket a nemzetközi műtárgypiacon sikeresen lehet értékesíteni, így a becsült érték kialakításánál ezt értéknövelő tényezőként beépítettem a művek értékébe.
Gáyor Tibor most értékelt alkotásai a jelenlegi hazai és a nemzetközi műtárgypiac egyik legkeresettebb időszakából, a klasszikus modern időszakból, a ’70-es évekből származnak. A művek mindegyike az életmű legmagasabbra értékelt periódusából a hetvenes évek elejéről és közepéről származnak. Gáyor 1972-től induló hajtástruktúrák festői programjába illeszkedő alkotások az életmű legjelentősebb programjának korai, programindító darabjai. Közgyűjteményi színvonalú alkotások, amelyek a magyar festészettörténet modernkori fejezetében kiemelkedő helyet foglalnak el. Így elhelyezve Gáyor művészetét a háború utáni magyar művészet arányrendszerében, egyértelműen a legfontosabb háború utáni művészeink között van a helye.
Gáyor Tibor alkotásai nemzetközi kitekintésben számos kapcsolódási ponttal kötik össze a hazai és európai festészeti tendenciákat, és a műgyűjtési trendeket. Emigrálását követően a Bécs-Budapest tengelyen kifejtett művészetszervező munkája ma felbecsülhetetlen értékű a honi neoavantgárd irányzatok nemzetközi elismertetésében, megismertetésében. A nemzetközi művészeti életben 1970 óta aktívan részt vevő alkotó közép- és nyugat-európai ismertsége és elismertsége a külföldi és hazai művészeti, műkereskedelmi piaci szereplők előtt jól ismert. Munkái a mai napig számos nemzetközi, magyar és osztrák kiállításon, grafikai biennálén szerepelnek, művei többek között megtalálhatóak a Nationalgalerie Berlin (Berlin), Folkwang Museum (Essen), Forum Konkreter Kunst (Erfurt), Magyar Nemzeti Galéria (Budapest), MUMOK (Bécs) és a Ludwig Múzeum (Budapest) gyűjteményében.
Nemzetközi műtárgypiaci értékesítése során a hazai értékektől jelentősen eltérő, magasabb árakat is elérhet a művésszel foglalkozó honi galéria. Az érték-megállapításnál jelentős értéknövelő tényezőként kezeltem a hazai és a nemzetközi műtárgypiaci értékesítési lehetőségek közötti többszörös értékkülönbözetet. Az értékmegállapításnál az alkotóval foglalkozó budapesti galéria értékesítési adataira és a nemzetközi műtárgypiac adott művészre vonatkoztatható értékesítési lehetőségeit vizsgáltam, és az érték kialakításánál ezt vettem alapul.
Az értéksávokat elsősorban a művésszel évek óta foglalkozó galéria értékesítési adatainak vizsgálatával alakítottam ki. Az alsó és felső becsértékben meghatározott értéksávban meghatározott becsült forgalmi érték a hazai gyűjtői és a nemzetközi műtárgypiac műtárgyérték arányrendszerének megfelelő.
A most megvásárolni kívánt alkotások tekintetében az érték megállapításnál jelentős értéknövelő tényezőként kezeltem a hazai és nemzetközi klasszikus kortárs műtárgypiacon az elmúlt években történt jelentős felértékelődést. További jelentős értéknövekedésként kezeltem, hogy a nemzetközileg is elismert hazai alkotókkal foglalkozó budapesti galériák euróban határozzák meg művészeik alkotásainak árait. A szakvélemény írásának időpontjában jelentősen változó euró/forint árfolyamváltozásból következő jelentős értéknövekedést értéknövelő tényezőként kezeltem, továbbá: a művek és készítőjüknek hazai ismertségét, a művek gyűjteményi szintű kvalitását, az értékelt művek gazdag jelentésbeli komplexitását, művészettörténeti és festészettörténeti rangját.
A Miniszterelnökség Műtárgyfelügyeleti Hatósági Főosztály megkeresésében kapott válasz alapján a szakvéleményben értékelt öt darab Gáyor Tibor alkotások a hatóság válasza alapján a kulturális örökség védelméről szóló 2001. évi LXIV. törvény (a továbbiakban: Kötv.) 71. § (2) bekezdése a) pontja szerinti védettségi, valamint c) és d) pontja szerinti lopott és csempészett kulturális javakról vezetett nyilvántartásában nem szerepelnek.
A fent leírt szakértői szempontokra támaszkodva – véleményem szerint – Gáyor Tibor festőművész szakvéleményben bemutatott különböző alkotásainak együttes alsó bruttó becsértékét 42 000 000 forintban, míg felső bruttó becsértékét  50 000 000 forintban lehet meghatározni. Az alsó és felső becsült forgalmi érték nem tartalmazza az alkotások adásvételi tranzakciója során felmerülő adó, díj- és járulékterheket, valamint a szállítási, biztosítási, állagmegóvási, elhelyezési költségeket.
Budapest, 2022. július 17.

